Afhanklik van alkohol – daar is hulp - WelstandWelstand
Tuis / Advies / Afhanklik van alkohol – daar is hulp
Afhanklik van alkohol – daar is hulp
Daar is weer chaos in die huis; sommige mense noem dit dronkenskap, ander verkies om die probleem te ignoreer of weg te steek.
Wanneer jy, of iemand vir wie jy lief is, vasgevang is in die web van alkoholafhanklikheid kan dit lyk asof rehabilitasie onmoontlik is. Die persoon besluit elke dag om op te hou, maar dit gebeur net nooit nie.
Daar is egter hoop met die regte besluite, behandeling en ondersteuning.
Daar is hulp, maar herstel is ʼn lang proses en al het jy al voorheen probeer, moenie moed opgee nie, soek nou hulp, want afhanklikheid kan oorkom word.
As jy bekommerd is oor iemand vir wie jy omgee wat dalk sukkel met afhanklikheid, gaan soek vir jouself riglyne oor hoe om die persoon vir wie jy omgee te help.
Statistiek van alkoholmisbruik in Suid-Afrika
Alkoholmisbruik is die algemeenste vorm van middelmisbruik in Suid-Afrika.
Dit dra jaarliks direk by tot bykans die helfte van alle motorongelukke.
Alkoholmisbruik raak na beraming 17,5 miljoen Suid-Afrikaners.
Meer as 30% van ons bevolking misbruik alkohol of loop die risiko om daaraan verslaaf te raak.
Is jy bekommerd dat jy dalk afhanklik is?
Tekens van alkoholmisbruik
’n Hunkering na alkohol;
raak angstig en geïrriteerd as alkohol nie beskikbaar is nie;
begin leuens oor die gebruik van alkohol vertel;
spog oor die inname van alkohol;
asem ruik die volgende dag na drank;
drankies word vinnig gedrink;
dink aan verskonings om te drink;
drink vinnig of bestel dubbels;
het alkohol nodig om te funksioneer;
het probleme met verhoudings by huis, werk ens.;
bestuur wanneer onder die invloed;
raak aggressief teenoor ander;
ontken dat jy ’n probleem het;
is vyandig wanneer jy gekonfronteer word;
drink skelm en alleen;
eet pepermentlekkers om asem se reuk te verbloem;
verwaarloos jou voorkoms;
het die volgende môre ’n regmaker nodig.
As jy enige van hierdie tekens herken, het jy hulp nodig.
As jy meer wil lees oor afhanklikheid klik op die volgende skakel:
Raad om alkoholisme te klop
Erkenning: Die meeste alkoholiste ontken hul probleem. Eers nadat hulle erken het dat hulle ’n probleem het, kan die soort behandeling gekies word.
Selfhelp: Boeke en internetnavorsing kan help, maar sukses hang af van hoe gemotiveerd iemand is, hoe goed hul ondersteuningsbasis is, hoe groot die probleem is en die beweegrede vir die misbruik. Hierdie manier is vir baie mense te moeilik.
’n Ervare terapeut of sielkundige kan die alkoholis behandel. Kognitiewe gedragsterapie word gewoonlik gebruik. Die onderliggende rede vir die alkoholis se drinkery moet behandel word asook die verslawing self.
Ontgifting en rehabilitasiekliniek
Behandeling deur opname sluit in terapie, ondersteuningsgroepe, familiebetrokkendheid, mediese en pastorale sorg. Medikasie help die pasiënt om onttrekkingsimptome te beheer. Dit is gewoonlik die ideale keuse, want dit vorm die grondslag vir ’n nuwe leefstyl.
As jy enige vrae oor substansverwante aangeleenthede het, skakel die “Substance help-line” by 021 940 4500 by die detoksifikasie-eenheid by Stikland Hospitaal. Hier sal jy inligting ontvang oor wat die volgende stap is om te neem. Jy kan ook die tolvrye nommer 0800 121314 skakel vir hulp.
Jy sal ook verdere inligting kan kry by:
SANCA (Tel: 021 945 4080) vir navrae.
Alkoholiste Anoniem (AA): http://www.aasouthafrica.org.za/
Indien jy belangstel in die kontakbesonderhede van privaat behandelingsentra, sal jy die inligting by hierdie skakel vind
Vir ʼn volledige lys van kontaknommers en adresse van staatsondersteunde behandelingsentra vir alkohol- en substansie-afhanklikheid in die Wes-Kaap, gaan na hierdie skakel